– Înainte de a pleca de acasă, zice Maia, o să vă leg câte un clopoţel. Dacă vă rătăciţi, o să aud clopoţelul şi imediat vă găsesc. Ţie Duţu, îţi voi lega un clopoţel de argint cu lentă albastră. Mieluşicăi – un clopoţel de aur cu lentă roşie. Şi acum – la drum! Dzing! Dzing! sună clopoţeii şi toţi trei aleargă spre imaş. Din urma lor vine gâsca cu şase bobocei. Încheie alaiul puiul lui Rex, căţelul Grivei. – Tra-la-la, tra-la-la, ce frumos e-afară! – Ga-ga-ga! Ga-ga-ga! Când e primăvară! – Dzing, dzing, dzing, dzing, dzing,dzing, mergem la plimbare, – Unde creşte, unde creşte iarba cea mai mare! – Ham, ham, ham! Ham, ham,ham! – Lup rău, fioros! – Nu-ndrăzni să ieşi din codru – Căci sunt curajos! cântă cât îl ţine gura Grivei şi mieluşica e fericită. Alături de prietenii săi e în siguranţă. Iar prietenii îi vor fi întotdeauna alături. Şi atunci? La ce-i mai trebuie corniţe?